### Beslutning

Udvalget beslutter at mulighed for SMS-tjeneste for affaldsområdet indføres så snart det er muligt.

Afbud: Jens Carlsen

### Sagsfremstilling

## Resume og sagens baggrund

På opfordring fra Seniorrådet og Ældresagen har administrationen undersøgt, hvad det vil koste at genindføre SMS-tjeneste for affaldsområdet som et inkluderende supplement til at anvende affaldsappen Perfect Waste. Afhængig af hvilke borgergrupper, der tilbydes SMS-tjenesten, vil en genintroduktion betyde en stigning i grundgebyr på 6-22 kr. per år. På baggrund af kortlægning af omkostningerne skal det besluttes, om SMS-tjenesten skal genintroduceres, og om den skal være tilgængelig for alle borgere.

## Indstillinger

Chefen for Vej, Ejendom og Affald indstiller, at Teknik- og Miljøudvalget tager stilling til, om SMS-tjenesten skal genintroduceres for at understøtte borgere, der ikke kan benytte Perfect Waste, Kalundborg Kommunes affaldsapplikation.

## Behandling

Teknik- og Miljøudvalget.

## Sagsfremstilling

I 2024 introducerede Kalundborg Kommune affaldsapplikationen Perfect Waste til direkte kommunikation med borgere om deres affaldsløsning, påmindelser om tømninger og tilmeldeordninger, ændringer i driftsstatus og bistand til korrekt sortering.

Perfect Waste erstattede den tidligere SMS-tjeneste, da applikationen kunne omfavne en bredere forståelse for den affaldsordning, Kalundborg Kommune tilbyder borgerne. Samtidig giver applikationen en bedre mulighed for kommunikation mellem borgerne og administrationen.

I dag anvender 15.612 borgere med adresse i Kalundborg Kommune applikationen Perfect Waste.

Administrationen får få henvendelser fra borgere, der ikke kan anvende Perfect Waste. De fleste borgere har med vejledning fra administrationen udtrykt, at affaldsapplikationen fungerer godt, da denne i modsætning til SMS-tjenesten muliggør en tovejskommunikation mellem borgerne og administrationen.

Der er dog et antal borgere, som enten ikke har en smartphone, eller som har svært ved at anvende Perfect Waste-applikationen. Her kan SMS-tjenesten være et alternativ. SMS-tjenesten omfatter beskeder (fra administrationen til borgerne) med påmindelser om tømmedage for affaldsbeholdere, påmindelser om tilmelding til afhentning af miljøkasser og tekstilaffald samt ændring af driftsstatus. SMS-tjenesten giver ikke mulighed for tilmelding til afhentningen af miljøkasser og tekstilaffald. Borgerne vil skulle bruge applikationen Perfekt Waste eller kommunens hjemmeside til tilmelding til disse ordninger.

Ud fra eksisterende kontrakt med IT-udbyder vurderer administrationen, at genindførelse af SMS-tjenesten vil koste 18-22 kr. per borger, der tilmelder sig.

Hvis alle borgere i kommunen over 67 år tilmelder sig den supplerende SMS-tjeneste, svarer det til en omkostning på mellem 200.000 og 250.000 kr. per år. Hvis én borger per husstand tilmelder sig ordningen, svarer dette til mellem 600.000 og 720.000 kr. per år.

Hertil skal der tillægges administrative omkostninger, som vurderes at ville ligge på 5.000-10.000 kr. per år.

En genintroduktion af SMS-tjenesten på affaldsområdet kan tidligst ske primo 2026 for at give tid til den tekniske opsætning af løsningen, koordinering af opgavevaretagelsen og kommunikation af muligheden til berørte borgergrupper.

## Økonomiske konsekvenser

Alle omkostninger til en genintroduktion af SMS-tjenesten skal indeholdes og dækkes gennem affaldsgebyrerne. Med udgangspunkt i grundgebyret godkendt for 2026 vil grundgebyret stige med 6-7 kr. for helårsboliger, hvis alle borgere over 67 år tilmelder sig SMS-tjenesten. Hvis én borger per husstand tilmelder sig SMS-tjenesten, vil grundgebyret stige med 18-22 kr. per år for helårsboliger.